જેસલેમના વિવાદની શરૂઆત બીજા વિશ્ર્વયુદ્ધના અંતે વિજેતા દેશોએ યુદ્ધનો સૌથી વધારે ભોગ બનેલા યહૂદીઓ માટે અલગ રાષ્ટ્ર સ્થાપવાનું નક્કી કર્યું ત્યારથી જ થઈ ગઈ હતી. ૧૯૪૮માં ઇઝરાયેલની સ્થાપના થયા બાદ પેલેસ્ટાઈને પૂર્વ જેસલેમ મુસ્લિમોને મળવું જોઈએ તેવી માગણી કરી હતી તો યહૂદીઓએ આખું શહેર પોતાને મળવું જોઈએ તેવી માગણી કરી હતી. આ વિવાદ વકર્યો ને ૧૯૪૮માં જ જોર્ડને તેના પર હુમલો કરીને જેસલેમના પૂર્વ હિસ્સા પર કબજો જમાવી લીધો હતો. એ રીતે આ વિસ્તાર મુસ્લિમોના કબજામાં આવ્યો અને પેલેસ્ટાઈનીયનો ત્યાં મોટા પ્રમાણમાં વસ્યા. અત્યારે જેસલેમમાં ત્રીજા ભાગની વસતી પેલેસ્ટાઇની લોકોની છે પણ વરસો લગી મુસ્લિમોનો કબજો રહ્યો તેથી યહૂદીઓ અને પેલેસ્ટાઇનીઓ વચ્ચે ખાસ વહેવાર નથી. જેરુસલેમમાં યહૂદી વિસ્તારો અતિ સંપન્ન છે જ્યારે પેલેસ્ટાઇની લોકો કારમી ગરીબીમાં જીવે છે. શહેરમાં વસતા આશરે ત્રણ લાખ જેટલા પેલેસ્ટાઇની લોકો પાસે ઇઝરાયેલની નાગરિકતા પણ નથી.